(באדיבות אפליקציית חמ"ל)

מפקד גדוד בחטיבת גבעתי, קצין בדרגת סגן אלוף, תועד כשהוא בולם בכוח חייל ששירת תחתיו ומרתק את פניו לרצפה.

על פי הפרסום באתר ynet, שם פורסם התיעוד לראשונה, מתחקיר שנערך בחטיבה התגלה כי הגדוד סגר שבת בסוף השבוע שעבר, ואחד הטבחים, שנמצא בהליכי יציאה מהגדוד, סירב להישאר וביקש לצאת הביתה. החייל יצא עם שני טבחים אחרים מהמוצב לתחנת אוטובוס ביישוב הצמוד, במטרה לצאת הביתה כנפקדים.

אחד המפקדים הבחין בכך והקפיץ למקום את המג"ד, שהגיע תוך דקות. לפי תחקיר האירוע, המג"ד ניסה לשכנע את השלושה לחזור למוצב, הבטיח לשוחח עימם לאלתר במשרדו כדי לפתור את בעיותיהם, והפציר בהם כי יש להם אחריות על לוחמי הגדוד.

כשאלה סירבו, וכאשר המג"ד הבחין כי אוטובוס ההסעה מתקרב לאסוף אותם, הוא התקשר לרס"ר היחידה וביקש להקפיץ למקום ניידת של משטרה צבאית. הניידת בוששה לבוא, והמג"ד התייעץ טלפונית עם קצין מהמשטרה הצבאית הרלוונטי לגזרה, אם הוא יכול להפעיל כוח פיזי מתון כדי למנוע את בריחת החיילים מהמוצב שנמצא בין שכם לקלקיליה.

כשהאוטובוס התקרב, לפי התחקיר, מנע הקצין באופן פיזי את עליית אחד החיילים עליו. החייל השתולל והמג"ד נמנע מלהכות אותו או לבעוט בו. הטבח שעמד במרכז האירוע ברח בסופו של דבר הביתה וטרם חזר. שני חבריו חזרו בחלוף דקות למוצב לשיחה אישית עם המג"ד.

המג"ד הסביר בתחקיר כי פעל למען רווחת לוחמי הגדוד, כדי שלא יישארו ללא טבחים ואוכל חם בסוף השבוע, וכן כדי למנוע ענישה חמורה כלפי הטבחים.

מדובר צה"ל נמסר: "האירוע מוכר ודווח על ידי מפקד הגדוד מיד לאחר התרחשותו. מפקד האוגדה תחקר את האירוע והקצין ננזף".